KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi moottoriajoneuvojen ja niiden perävaunujen lämmityslaitteista, neuvoston direktiivin 70/156/ETY muuttamisesta ja neuvoston direktiivin 78/548/ETY kumoamisesta

1998/0277 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi moottoriajoneuvojen ja niiden perävaunujen lämmityslaitteista, neuvoston direktiivin 70/156/ETY muuttamisesta ja neuvoston direktiivin 78/548/ETY kumoamisesta

1. Taustaa

-Ehdotus toimitettiin Euroopan parlamentille ja neuvostolle (KOM(1998) 526 lopullinen - 1998/0277 COD) 28.9.1998.

-Euroopan parlamentti antoi lausuntonsa ensimmäisessä käsittelyssä 13.4.1999.

-Talous- ja sosiaalikomitea antoi lausuntonsa 27.1.1999.

-Neuvosto vahvisti yhteisen kannan 17.11.2000.

2. Komission ehdotuksen tarkoitus

Ehdotuksen tarkoituksena on laajentaa neuvoston direktiivin 78/548/ETY soveltamisalaa niin, että siihen kuuluvat M1-luokan ajoneuvojen (henkilöautot) lisäksi myös kaikki M-, N-, ja O-luokkien ajoneuvot (matkustajien ja tavaroiden kuljettamiseen käytettävät ajoneuvot ja perävaunut). Lisäksi siinä annetaan uusia säännöksiä polttolämmittimistä, jotka toimivat käyttömoottorista riippumattomasti. Vaatimuksilla varmistetaan, että laitteet vastaavat nykyteknologian mukaisia korkeita turvallisuus- ja ympäristöstandardeja. Ehdotuksessa myös yhdenmukaistetaan direktiivin hallinnolliset säännökset moottoriajoneuvojen ja niiden perävaunujen tyyppihyväksyntää koskevan kehysdirektiivin (neuvoston direktiivi 70/156/ETY, sellaisena kuin se on muutettuna) säännösten kanssa.

3. Yhteistä kantaa koskevat huomautukset

3.1. Yhteenveto yleisistä huomioista

Juridiselta kannalta katsottuna neuvoston yhteinen kanta muuttaa komission ehdotuksen alkuperäistä tarkoitusta (joka oli neuvoston direktiivin 78/548/ETY muuttaminen) niin, että kysymyksessä onkin uuden direktiivin antaminen ja voimassa olevan direktiivin kumoaminen. Muutos on tehty juridiseen avoimuuteen liittyvistä syistä ja erityisesti siksi, että ehdotuksella muutetaan tai korvataan miltei kaikki direktiivin artiklat ja sen liite kokonaisuudessaan. Tästä syystä neuvosto katsoo, että on tarkoituksenmukaista korvata voimassa oleva direktiivi kokonaisuudessaan.

Neuvoston yhteisessä kannassa ei kuitenkaan tehdä muutoksia komission alkuperäisen ehdotuksen asiasisältöön. Yhteinen kanta sisältää kuitenkin seuraavat muutokset komission alkuperäiseen ehdotukseen:

-Yhteiseen kantaan on lisätty uusi artikla, jossa komissiota kehotetaan tutkimaan viimeistään 12 kuukautta direktiivin voimaantulosta nestekaasukäyttöisten lämmitysjärjestelmien turvallisuusvaatimukset ja ehdottamaan niihin tarvittaessa uusia muutoksia. Vastaavasti kaikki tällaisten lämmitysjärjestelmien tyyppihyväksyntää koskevat vaatimukset on poistettu tekstistä.

-Komitologiamenettelyä koskevaan artiklaan on sisällytetty viittaus uusiin komitologiamenettelyihin, joista säädetään menettelystä komissiolle siirrettyä täytäntöönpanovaltaa käytettäessä annetussa neuvoston päätöksessä 1999/468/EY.

-Yhteiseen kantaan on lisätty uusi artikla, jolla saatetaan ajan tasalle viittaukset kehysdirektiiviin 70/156/ETY.

-Päivämäärät vaatimusten saattamiseksi osaksi kansallista lainsäädäntöä ja niiden pakolliseksi soveltamiseksi on muutettu niin, että hallinnollisille ja teknisille menettelyille jää riittävästi aikaa.

-Liitteessä V olevassa 2 ja 3.2 kohdassa mainittua päällystämättömien metallien enimmäislämpötilaa on laskettu arvosta 80°C arvoon 70°C.

-Liitteeseen VII on lisätty uusi 2.8 kohta, joka koskee polttolämmittimien automaattista kytkeytymistä pois päältä.

3.2. Euroopan parlamentin ensimmäisessä käsittelyssä ehdottamat tarkistukset

Euroopan parlamentti ehdotti komission ehdotukseen 11 tarkistusta.

Komissio on hyväksynyt yhdeksän tarkistusta, joista kuudella pääasiallisesti selkeytetään alkuperäistä tekstiä (tarkistukset 1, 2, 3, 5, 6 ja 8). Muut kolme hyväksyttyä tarkistusta (tarkistukset 4, 9 ja 11) liittyvät erityisiin turvallisuuskysymyksiin:

-tarkistus, jonka mukaan kuljettajan lisäksi myöskään matkustajat eivät saa joutua kosketuksiin palovammoja todennäköisesti aiheuttavien ajoneuvon osien tai lämmitetyn ilman kanssa

-tarkistus, joka koskee automaattisella liekinvalvontalaitteella varustettuja, kaasumaisella polttoaineella toimivia lämmittimiä ja jolla otetaan käyttöön lyhennetty polttoaineensyötön sytytys- ja kytkentäaika hätätapauksissa

-tarkistus, jossa säädetään, että jos ilmoitus ei sovellu kiinnitettäväksi polttoaineen täyttöaukkoon, se olisi kiinnitettävä kuljettajan oven alueelle varoittamaan polttolämmittimien käyttäjiä siitä, että lämmitin on kytkettävä pois päältä uudelleentäytön ajaksi.

Ensimmäiset kahdeksan tarkistusta sisältyvät neuvoston vahvistamaan yhteiseen kantaan, joskin niihin on joissain tapauksissa tehty pieniä muutoksia. Yhdeksäs tarkistus on hyväksytty siten, että ilmoituksen kiinnittäminen täyttöaukkoon on tehty pakolliseksi, joten kuljettajan oveen kiinnitetty ilmoitus on tarpeeton.

Komissio ei hyväksynyt kahta tarkistusta:

-Ensimmäisessä hylätyssä tarkistuksessa komissiota vaadittiin laatimaan ehdotus polttolämmittimien tehokkuutta arvioivista testeistä 1. lokakuuta 2001 mennessä (tarkistus 7). Komissio katsoo, että markkinavoimat takaavat tässä asiassa riittävän tehokkuuden tason ja etteivät sääntelytoimenpiteet ole tarpeen. Lisäksi polttolämmittimien on oltava direktiivin säännösten mukaisia, mikä takaa nykyteknologian avulla korkean turvallisuuden tason ja ympäristönsuojelun. Jos erityisiä ongelmia ilmenee tai innovaatiot muuttavat tilannetta, kansalliset hyväksyntäviranomaiset ilmoittavat tästä komissiolle asiaa käsittelevissä työryhmissä, minkä jälkeen komissio toteuttaa tarvittavat toimenpiteet.

-Toinen hylätty tarkistus koskee vaihtoehtoisia säännöksiä sellaisissa olosuhteissa, joissa polttolämmitin voidaan asentaa M2- ja M3-ajoneuvojen matkustajatilaan. Tarkistuksessa ehdotettu sanamuoto takaisi saman tai jopa alemman turvallisuuden tason kuin komission ehdotuksen säännökset. Erityisesti ei ole varmaa, että ehdotettu sanamuoto takaa saman turvallisuuden tason tilanteessa, jossa on tulipalon vaara. Lisäksi se rajoittaisi tarpeettomasti ajoneuvojen suunnittelua.

Kumpikaan näistä kahdesta tarkistuksesta ei sisälly neuvoston yhteiseen kantaan.

4. Päätelmät

Komissio tukee neuvoston yhteistä kantaa.